
Varakļānu novada pašvaldības dzīvokļu īres tiesību izsoles organizēšanas
NOTEIKUMI

1. Vispārīgie noteikumi

1. Šie izsoles organizēšanas noteikumi nosaka kārtību, kādā mutiskā izsolē ar augšupejošu soli izsola Varakļānu novada pašvaldības īpašumā vai valdījumā esošo dzīvokļu īres tiesības.
2. Izsole notiek un visus ar izsoli saistītos jautājumus risina ar Varakļānu novada domes lēmumu noteiktā izsoles organizēšanas komisija, turpmāk – Komisija.
3. Dzīvokļa īres tiesības tiek izsolītas uz 5 gadiem.
4. Dzīvokļa īres tiesību izsoles sākumcenu un izsoles soli nosaka ar Varakļānu novada domes lēmumu, kuru piedāvā Komisija pieņemot, ka vienreizējā sākotnējā īres tiesību maksa ir 10% no līdzīgu īpašumu novērtējuma summas. Maksāšanas līdzeklis – euro. Izsoles solis tiek noteikts 10% no sākumcenas, to noapaļojot līdz veseliem euro (vērtībai līdz 0,4 – uz leju, no 0,5 – uz augšu).
5. Dzīvokļa īres tiesību pieteikšanās termiņu, izsoles norises vietu, laiku un datumu nosaka Komisija, to apstiprinot domes lēmumā. 
6. Ar izsoles noteikumiem var iepazīties Varakļānu novada pašvaldības interneta vietnē www.varaklani.lv vai darba laikā – pie pašvaldības lietvedes. Ar dzīvokļa tehnisko stāvokli ieinteresētās personas var iepazīties izsoles pieteikšanās termiņa ietvaros, sazinoties ar paziņojumā norādīto darbinieku darba laikā. Par dzīvokļu tehnisko stāvokli un izrādīšanu interesentiem ir atbildīgs Varakļānu “Dzīvokļu komunālais uzņēmums” SIA (tālr. 26499918).
2. Informācijas publicēšana

7. Informācija par dzīvokļa īres tiesību izsoli tiek publicēta Varakļānu novada pašvaldības interneta vietnē www.varaklani.lv un izlikta redzamā vietā Varakļānu novada pašvaldības administrācijas un pagastu pārvalžu ēkās.
8. Sludinājumā par izsoli tiek norādītas šādas ziņas:
	8.1. dzīvokļa adrese;
	8.2. dzīvokļa istabu skaits un kopējā platība;
	8.3. dzīvokļa labiekārtotības līmenis;
	8.4. stāvs;
	8.5. dzīvokļa vienreizējā sākuma īres tiesību maksa, izsoles solis, nodrošinājuma naudas un reģistrācijas nodevas apmērs;
	8.6. izsoles norises vieta un laiks;
	8.7. termiņš, līdz kuram pretendenti var pieteikties izsolei;
	8.9. informācija par iespējām iepazīties ar izsoles noteikumiem un dzīvokļa apskati;
	8.10. kontaktinformācija (e-pasts; tālruņa nr.).

3. Izsoles pretendentu pieteikšanās

9. Izsolei var pieteikties Latvijas Republikas pilsoņi un Iedzīvotāju reģistrā reģistrēti iedzīvotāji (fiziskas personas), kuriem ir regulāri legāli ienākumi.

10. Lai persona varētu pieteikties izsolē, tai iepriekš jāsamaksā:
10.1. izsoles reģistrācijas nodeva 5,00 EUR (pieci) apmērā (iemaksājama Varakļānu novada pašvaldības kasē vai Swedbank kontā Nr. LV25HABA0001402041751; kods HABALV22, reģ. Nr. 90000054750, ar norādi “dzīvokļa īres tiesību izsoles reģistrācijas nodeva”);
10.2. nodrošinājuma nauda 50% apmērā no izsoles vienreizējās sākuma īres tiesību maksas (iemaksājama Varakļānu novada pašvaldības kasē vai Swedbank kontā Nr. LV25HABA0001402041751; kods HABALV22, reģ. Nr. 90000054750, ar norādi “dzīvokļa īres tiesību izsoles nodrošinājuma nauda”).
11. Pretendentu pieteikšanās izsolei notiek līdz domes noteiktajam, paziņojumā publicētajam termiņam. Piesakoties jāiesniedz šādi dokumenti: 
	11.1. iesniegums par dalību izsolē;
	11.2. reģistrācijas nodevas samaksas apliecinošs dokuments;
	11.3. nodrošinājuma naudas samaksas apliecinošs dokuments.

12. Izsoles dalībniekam nedrīkst būt Varakļānu novada pašvaldības teritorijā esošo nekustamo īpašumu nodokļu parādi, nomas, īres un komunālo pakalpojumu parādi vai citām parādsaistībām pret Varakļānu novada pašvaldību. Īres tiesību pretendenti, reģistrējoties un parakstoties izsoles dalībnieku reģistrā, apliecina savu atbilstību šīm prasībām. 
13. Ja izsole nenotiek, pretendentiem ne vēlāk kā 10 darba dienu laikā tiek atmaksāta samaksātā reģistrācijas nodeva un nodrošinājuma nauda. 

4. Izsoles kārtība

14. Izsoles dalībnieks vai tā pilnvarotā persona, kurš atbilst noteikumiem, pēc personu apliecinoša dokumenta uzrādīšanas pirms izsoles sākšanas - 10 minūtes pirms un līdz 10 minūtes pēc noteiktā izsoles sākuma laika -  tiek reģistrēts dalībai izsolē, tiek izsniegta dalībnieka reģistrācijas kartīte (ņemot vērā iesniegumu secību) ar kuru dalībnieks piedalās izsolē un veic solīšanu.
15. Izsoles dalībnieki (vai viņu pilnvarotās personas) pie ieejas izsoles telpā uzrāda reģistrācijas kartīti (un pilnvaru, gadījumos, ja piedalās pilnvarotā persona) un personu apliecinošu dokumentu, nepieciešamības gadījumā.
16. Ja izsolei ir pieteicies viens pretendents un/vai ir reģistrējies viens dalībnieks - izsole netiek rīkota un vienīgais izsoles dalībnieks īres tiesības iegūst par noteikto vienreizējo sākuma īres tiesību maksu.
17. Ja izsolē ir pieteikušies vairāki pretendenti, izsole notiek starp reģistrētajiem dalībniekiem, uzvarētāju nosakot mutiskā vairāksolīšanā domes noteiktajai vienreizējai sākuma īres tiesību maksai piemērojot domes noteikto izsoles soli.
18. Izsoles gaita tiek protokolēta.
19. Izsoles vadītājs atklāj izsoli un raksturo dzīvokli, kura īres tiesības tiek izsolītas, paziņo sākumcenu, kā arī summu, par kādu cena paaugstināma ar katru nākamo solījumu (“izsoles soli”), pārliecinās vai visi izsoles dalībnieki ir iepazinušies ar izsoles noteikumiem.
20. [bookmark: _GoBack]Izsoles dalībnieki solīšanas procesā paceļ savu reģistrācijas kartīti ar numuru. Izsoles vadītājs atkārto pirmā solītāja reģistrācijas numuru un piedāvāto cenu. Ja neviens no dalībniekiem vairs augstāku cenu nepiedāvā, izsoles vadītājs trīs reizes atkārto pēdējo augstāko cenu un fiksē to ar āmura piesitienu. Pēc āmura pēdējā piesitiena īres tiesības ir pārdotas personai, kura solījusi pēdējo augstāko cenu. Dalībnieka reģistrācija numurs un solītā cena tiek ierakstīta protokolā.
21. Dalībnieks, kurš pārtrauc solīt – turpmākajā izsolē nepiedalās, tiek fiksēta pēdējā nosolītā summa.
22. Dalībnieks, kurš piedāvājis visaugstāko cenu, pēc nosolīšanas nekavējoties uzrāda izsoles sagatavošanas darba grupai savu reģistrācijas apliecību un ar savu parakstu protokolā apliecina tajā norādītās cenas atbilstību nosolītajai cenai. Izsoles dalībnieks, kurš īres tiesības nosolījis, bet nevar izsoles sagatavošanas darba grupai uzrādīt reģistrācijas apliecību un neparakstās protokolā, tādējādi ir atteicies no nosolītā objekta. Pēc izsoles sagatavošanas darba grupas vadītāja lēmuma viņš tiek svītrots no dalībnieku saraksta un viņam netiek atmaksāta drošības nauda. Īres tiesības šādā gadījumā iegūst izsoles dalībnieks ar nākošo augstāko cenu, un īres tiesību pircējs tās iegūst par viņa pēdējo nosolīto cenu.

	
5. Norēķins par īres tiesībām un īres līguma slēgšana

23. Pēc visu protokola eksemplāru parakstīšanas dalībnieks, kas nosolījis dzīvokļa īres tiesības, saņem izziņu, kas apliecina viņa tiesības uz dzīvokļa īri.
24. Izsoles dalībniekam ne vēlāk kā 10 darba dienu laikā pēc izsoles, bet ne vēlāk kā līdz tuvākās kārtējās domes sēdes dienas plkst. 11.00 Varakļānu novada pašvaldības kasē vai Swedbank kontā Nr. LV25HABA0001402041751; kods HABALV22, reģ. Nr. 90000054750 (ar norādi “īres tiesību izsole”) jāsamaksā summa, ko veido nosolītās summas un iemaksātās nodrošinājuma naudas starpība. Ja noteiktajā laikā šī summa netiek iemaksāta, dalībnieks zaudē dzīvokļa īres tiesības un nodrošinājuma nauda viņam netiek atmaksāta. 
25. Izsoles organizēšanas darba grupa pēc izsoles iesniedz izskatīšanai un apstiprināšanai nākošajā domes sēdē izsoles gaitas protokola 1 eksemplāru.
26. Dzīvokļa īres tiesību ieguvēja pienākums ir 15 darba dienu laikā pēc izsoles rezultātu apstiprināšanas noslēgt terminēto dzīvokļa īres līgumu. 
27. Maksa par īri un ar dzīvokli saistītajiem pakalpojumiem tiek piemērota ar līguma un akta parakstīšanas dienu līdz dienai, kad tas nodots pārvaldniekam, parakstot aktu.

6. Nobeiguma noteikumi

28. Izsoles dalībniekiem, kuri nav nosolījuši dzīvokļa īres tiesības ne vēlāk kā 10 darba dienu laikā tiek atmaksāta nodrošinājuma naudā iemaksātā summa.
29. Izsoles reģistrācijas nodeva nevienam no izsoles dalībniekiem netiek atmaksāta.
30. Izsoli atzīst par beigušos bez rezultātiem, ja izsolē neviens pretendents nav pieteicies vai reģistrējies dalībai, kā arī vienīgais vai visi izsoles dalībnieki ir atteikušies no izsoles īres tiesībām.
31. Strīdus, kas radušies sakarā ar dzīvokļa īres tiesību izsoles procedūru, izšķir Varakļānu novada dome. Ja izsole tiek atzīta par nelikumīgu vai spēkā neesošu izsoles organizēšanas darba grupas rīcības dēļ, visus sakarā ar to radušos zaudējumus sedz izsoles organizētājs.


Domes priekšsēdētājs								 M.Justs

Ar izsoles noteikumiem un dzīvokļa tehnisko stāvokli esmu iepazinies:

_______________________________________		_____________________
		(paraksts un tā atšifrējums)				(datums)

_______________________________________		_____________________

_______________________________________		_____________________

